امریکہ: 'وی چیٹ' کو ایپ اسٹور سے ہٹانے کا حکم معطل
مجسٹریٹ نے اپنے فیصلے میں کہا ہے کہ چین سے متعلق قومی سلامتی کو لاحق خطرات کے حوالے سے عام شواہد پر توجہ دی جا سکتی ہے لیکن 'وی چیٹ' سے متعلق مخصوص شواہد بہت معمولی سے ہیں۔ 
ویب ڈیسک — سان فرانسسکو کی مجسٹریٹ جج لورل بیلر نے اتوار کو اپنے فیصلے میں قرار دیا کہ درخواست گزاروں نے 'وی چیٹ' پر پابندی سے متعلق سنجیدہ سوالات اٹھائے ہیں جو مدعی کے حق میں جاتے ہیں۔ امریکہ کے محکمۂ تجارت نے جمعے کو اپنے ایک حکم نامے میں چین کی موبائل ایپلی کیشن 'وی چیٹ' کو قومی سلامتی کے لیے خطرہ قرار دیتے ہوئے اس پر پابندی کا حکم دیا تھا۔ تاہم مجسٹریٹ نے اپنے فیصلے میں کہا ہے کہ چین سے متعلق قومی سلامتی کو لاحق خطرات کے حوالے سے عام شواہد اہم ہیں لیکن 'وی چیٹ' سے متعلق مخصوص شواہد بہت معمولی سے ہیں۔ محکمۂ انصاف نے مجسٹریٹ بیلر پر زور دیا تھا کہ وہ محکمۂ تجارت کے اس حکم نامے کو نہ روکیں۔ البتہ اتوار کو سماعت کے موقع پرمجسٹریٹ نے محکمۂ تجارت کے اُس حکم نامے پر بھی عمل درآمد کو روک دیا جس میں کہا گیا تھا کہ امریکہ میں 'وی چیٹ' سے لین دین پر پابندی ہو گی۔ عدالتی فیصلے پر امریکہ کے محکمۂ تجارت نے فوری طور پر کوئی ردِ عمل نہیں دیا ہے۔ اینیلیٹکس فرم ایپٹوپیا نے گزشتہ ماہ اپنی رپورٹ میں کہا تھا کہ امریکہ میں 'وی چیٹ' استعمال کرنے والے یومیہ ایک کروڑ 90 لاکھ صارفین ہیں۔ یاد رہے کہ 'وی چیٹ' چین کے طلبہ اور چین میں مقیم امریکیوں میں بہت مقبول ہے۔ وہ امریکی بھی اس ایپلی کیشن کا استعمال کرتے ہیں جن کا چین میں ذاتی یا کاروباری لین دین ہے۔ محکمہ تجارت کے پابندی کے فیصلے کے خلاف عدالت سے رجوع کرنے والے درخواست گزاروں نے فیصلے کو 'وی چیٹ' استعمال کرنے والے لاکھوں امریکی شہریوں کے لیے اہم اور بڑی کامیابی قرار دیا ہے۔ درخواست گزاروں کے وکیل مائیکل بین کا کہنا تھا کہ امریکہ نے حالتِ جنگ میں بھی کمیونی کیشن کے کسی پلیٹ فارم کو بند نہیں کیا۔ 'وی چیٹ' پر پابندی چین میں رہنے والی امریکی کمیونٹی کو نشانہ بنانے کے مترادف ہے اور اس پر پابندی لگانے کے متعلق امریکی آئین کی پہلی ترمیم کے تحت آزادی راے کے سنجیدہ مسائل بھی جڑےہو ے ہیں۔ یاد رہے کہ امریکہ کے صدر ڈونلڈ ٹرمپ نے چھ اگست کو ایک صدارتی حکم نامہ جاری کیا تھا جس کے تحت چین کی ایپلی کیشنز 'ٹک ٹاک' اور 'وی چیٹ' کے مالکان کو 45 دن کا موقع دیا تھا کہ وہ امریکہ میں اپنے کاروبار سے متعلق فیصلہ کریں۔ امریکی حکام کو خدشہ ہے کہ چین کی موبائل ایپلی کیشنز ملکی سلامتی کے لیے خطرہ بن رہی ہیں جو صارفین کا ڈیٹا چینی حکومت کے ساتھ شیئر کر سکتی ہیں۔